ЕджапIэхэр яхурикъуркъым
«ЩIэныгъэ етын» лъэпкъ проектым хыхьэу, Кавказ Ищхъэрэм щаухуэнущ курыт еджапIэу тхущI: 19-р Дагъыстэным, апхуэдиз дыдэ — Шэшэным, 12 — Ингушым. Федеральнэ бюджетым щыщу мы Iуэхум щхьэкIэ республикищым кърат сом мелард 24,4-рэ.
УФ-м и адрей хэгъэгухэр зэлэжьыр сабий псори пщэдджыжьым еджапIэм кIуэуэ (шэджагъуакIуэ щымыIэу) ящIыныр арамэ, Кавказ Ищхъэрэр зяужь итыр ещанэ зэблэкIыгъуэр ягъэкIуэдыжынырщ.
Бжьыхьэ кIуам сабий мин 13 пщыхьэщхьэрыеджэу кIуащ школым. Абыхэм ящыщу мини 10-р Шэшэн Республикэм ейт, мини 2,5-р — Дагъыстэным. Иужьрей зэманым сабий нэхъыбэ къалъху зэрыхъуам тепщIыхьмэ, еджапIэхэм я бжыгъэми къыхэгъэхъуэн хуейщ.
Iуэхур гугъу ещI еджапIэ куэд, сабий щIэбгъэхьэну шынагъуэу, жьы зэрыхъуам. Абыхэм ящыщ зы мы гъэм щрахащ Мужичи ингуш къуажэм, сабий 320-рэ зыщIэхуэн еджапIэ щаухуа нэужь. ЕджапIэмрэ абы щIэтын хуейхэмрэ сом мелуани 182-рэ текIуэдащ. Мы республикэм 2021 гъэм и кIэ пщIондэ еджапIэ 12 щаухуэну я мурадщ.
Шэшэн Республикэм мы гъэм къриубыдэу еджапIэ 15 щаухуэнущ, ауэ пщыхьэщхьэрыеджэ ямыIэу иджыри яхуэщIынукъым.
Дагъыстэныр илъэсиплI хуейщ мы Iуэхур хузэфIэкIын папщIэ. Ауэ а пIалъэри мащIэщ, еджапIэ щIагъуи яухуэфынукъым, Бежетэ къуажэм къыщыхъуам хуэдэм кIэ ирамытмэ. Абы курыт еджапIэ щызыухуа компанием и унафэщIым сом мелуан 33-рэ и жыпым ирилъхьащ. Апхуэдэ щIэпхъаджагъэ щIэх-щIэхыу къызэрыхъум и щыхьэтщ УФ-м и Правительствэм унафэ къазэрыхуи-
щIар Шэшэным, Дагъыстэным, Ингушым, Бурятием щаухуэ еджапIэхэм трагъэ-
кIуадэм ткIийуэ кIэлъыплъыну, уеблэмэ Интернетым и Iэмалхэри къагъэсэбэпу.
Кавказ Ищхъэрэм и IуэхухэмкIэ министр Чеботарёв Сергей зэрыжиIэмкIэ, Урысейм и хэгъэгухэм ящыщу ди щIыналъэращ сабий нэхъыбэ къыщалъхур. Аращи, щэ зэблэкIыгъуэу щIэблэр зэреджэр зэуэ яхуэгъэкIуэдыну къыщIэкIынукъым.
